PMIndiaData/PMIndiaSum huggingface dataset:
ଗାନ୍ଧୀ ଶାନ୍ତି ପୁରସ୍କାରରେ ସାମିଲ ହେଲେ ପ୍ରଧାନମନ୍ତ୍ରୀ

ରାଷ୍ଟ୍ରପତି ଶ୍ରୀ ରାମ ନାଥ କୋବିନ୍ଦ ଆଜି ରାଷ୍ଟ୍ରପତି ଭବନରେ ଆୟୋଜିତ ଏକ ସମାରୋହରେ 2015, 2016, 2017 ଏବଂ 2018 ବର୍ଷ ଲାଗି ଗାନ୍ଧୀ ଶାନ୍ତି ପୁରସ୍କାର ପ୍ରଦାନ କରିଥିଲେ । ଏହି ସମାରୋହରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସାମିଲ ହୋଇଥିଲେ । ଏହି ଅବସରରେ ପ୍ରଧାନମନ୍ତ୍ରୀ ପ୍ରତିଷ୍ଠିତ ଗାନ୍ଧୀ ଶାନ୍ତି ପୁରସ୍କାର ପ୍ରାପ୍ତ କରିଥିବା ବ୍ୟକ୍ତି ବିଶେଷଙ୍କୁ ଅଭିନନ୍ଦନ ଜଣାଇଥିଲେ । ସେ କହିଥିଲେ ଯେ ଏହି ପୁରସ୍କାର ଏପରି ଏକ ସମୟରେ ଦିଆଯାଉଛି, ଯେତେବେଳେ ଦେଶ ମହାତ୍ମା ଗାନ୍ଧୀଙ୍କ 150ତମ ଜୟନ୍ତୀ ପାଳନ କରୁଛି । ପ୍ରଧାନମନ୍ତ୍ରୀ ଖୁସି ବ୍ୟକ୍ତ କରିଥିଲେ ଯେ ମହାତ୍ମା ଗାନ୍ଧୀଙ୍କ ପ୍ରିୟ ଭଜନ ବୈଷ୍ଣବ ଜନକୁ ସାରା ବିଶ୍ୱର 150ଟି ଦେଶର କଳାକାର ଗାଇଛନ୍ତି । ସେ କହିଥିଲେ ଯେ ଏହା ଏ କଥାର ମଧ୍ୟ ସଂକେତ ଯେ ଆଜି ମଧ୍ୟ ବିଶ୍ୱ ମହାତ୍ମା ଗାନ୍ଧୀଙ୍କ ଆଦର୍ଶର ପ୍ରାସଙ୍ଗିକତାକୁ ସ୍ୱୀକାର କରୁଛି । ପ୍ରଧାନମନ୍ତ୍ରୀ ସ୍ୱଚ୍ଛତା ପ୍ରତି ମହାତ୍ମା ଗାନ୍ଧୀଙ୍କ ସଂକଳ୍ପ ବିଷୟରେ ଆଲୋଚନା କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ସ୍ୱାଧୀନତା ସଂଗ୍ରାମ ମହାତ୍ମା ଗାନ୍ଧୀଙ୍କ ପ୍ରୟାସ କାରଣରୁ ଜନ-ଆନ୍ଦୋଳନରେ ପରିଣତ ହୋଇଥିଲା । ସେ କହିଥିଲେ ଯେ ମହାତ୍ମା ଗାନ୍ଧୀ ଜନ-ଭାଗୀଦାରୀ ଏବଂ ଜନ-ଆନ୍ଦୋଳନ ଧାରାକୁ ବିଲୟ କରିଦେଇଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ମହାତ୍ମା ଗାନ୍ଧୀ ଦେଶର ପ୍ରତ୍ୟେକ ବ୍ୟକ୍ତିଙ୍କଠାରେ ଭାରତର ସ୍ୱାଧୀନତା ସଂଗ୍ରାମରେ ଯୋଗଦାନର ଭାବନା ଭରି ଦେଇଥିଲେ ।
ଅକ୍ଷୟ ଶକ୍ତି କ୍ଷେତ୍ରରେ ଭାରତ, ଇଟାଲୀ ସହଯୋଗ ବୁଝାମଣାକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅକ୍ଷୟ/ନବୀକରଣଯୋଗ୍ୟ ଶକ୍ତି କ୍ଷେତ୍ରରେ ଭାରତ ଏବଂ ଇଟାଲୀ ମଧ୍ୟରେ ହୋଇଥିବା ବୁଝାମଣାପତ୍ର (ଏମଓୟୁ)କୁ ଅନୁମୋଦନ ମିଳିଛି । ଏହି ଏମଓୟୁ 30 ଅକ୍ଟୋବର, 2017ରେ ନୂଆଦିଲ୍ଲୀରେ ସ୍ୱାକ୍ଷରିତ ହୋଇଥିଲା । ଏଥିରେ ଭାରତ ସରକାରଙ୍କ ନବୀନ ଏବଂ ନବୀକରଣଯୋଗ୍ୟ ଶକ୍ତି ମନ୍ତ୍ରଣାଳୟର ସଚିବ ଶ୍ରୀ ଆନନ୍ଦ କୁମାର ଏବଂ ଭାରତରେ ଅବସ୍ଥାପିତ ଇଟାଲୀ ରାଷ୍ଟ୍ରଦୂତ ଲୋରେଞ୍ଜୋ ଆଞ୍ଜେଲିନୀ ସ୍ୱାକ୍ଷର କରିଥିଲେ । ଆପୋସ ଲାଭ, ସମାନତା ଏବଂ ପାରସ୍ପରିକ ସହଯୋଗ ଆଧାରରେ ନବୀନ ଏବଂ ନବୀକରଣଯୋଗ୍ୟ ଶକ୍ତି କ୍ଷେତ୍ରରେ ବୈଷୟିକ ଓ ଦ୍ୱିପାକ୍ଷିକ ସହଯୋଗକୁ ପ୍ରୋତ୍ସାହନ ଦେବା ଲାଗି ଭାରତ ଏବଂ ଇଟାଲୀ ରାଜି ହୋଇଛନ୍ତି । ଏଥିପାଇଁ ଏକ ସହକାରୀ ସଂସ୍ଥାଗତ ସମ୍ପର୍କ ପ୍ରତିଷ୍ଠା କରିବା ନିମନ୍ତେ ଏକ ଉଚିତ ଆଧାର ପ୍ରତିଷ୍ଠା କରିବା ଲାଗି ଲକ୍ଷ୍ୟ ରଖାଯାଇଛି । ଏହି ଏମଓୟୁରେ ସହଯୋଗ ସହ ଜଡ଼ିତ ପ୍ରସଙ୍ଗଗୁଡ଼ିକର ସମୀକ୍ଷା, ଅନୁଧ୍ୟାନ ଏବଂ ବିଚାରବିମର୍ଷ କରିବା ଲାଗି ଏକ ମିଳିତ କାର୍ଯ୍ୟକାରୀ ସମିତି ଗଠନ କରିବା ଲାଗି ପରିକଳ୍ପନା କରାଯାଇଛି । ଏହାର ଉଦେ୍ଦଶ୍ୟ ହେଉଛି ଦୁଇ ଦେଶ ମଧ୍ୟରେ ବିଶେଷ ଜ୍ଞାନର ମତ ବିନିମୟ ଏବଂ ସୂଚନାର ନେଟୱାର୍କିଂ କରିବା । ଏହାଦ୍ୱାରା ଦୁଇ ଦେଶ ମଧ୍ୟରେ ଦ୍ୱିପାକ୍ଷିକ ସହଯୋଗକୁ ମଧ୍ୟ ସହାୟତା ମିଳିପାରିବ ।
ଆସନ୍ତାକାଲି ବିହାର ଗସ୍ତ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅକ୍ଟୋବର 14, 2017ରେ ବିହାର ଗସ୍ତରେ ଯିବେ । ପ୍ରଧାନମନ୍ତ୍ରୀ ପାଟନା ବିଶ୍ୱବିଦ୍ୟାଳୟର ଶତବାର୍ଷିକୀ ସମାରୋହରେ ଉଦ୍ବୋଧନ ଦେବେ । ମୋକାମାଠାରେ ପ୍ରଧାନମନ୍ତ୍ରୀ ନମାମୀ ଗଙ୍ଗେ କାର୍ଯ୍ୟକ୍ରମ ଅଧୀନରେ 4ଟି ସ୍ୱେରେଜ ପ୍ରକଳ୍ପ ଏବଂ 4ଟି ଜାତୀୟ ରାଜପଥ ପ୍ରକଳ୍ପର ଶିଳାନ୍ୟାସ କରିବେ । ଏହି ପ୍ରକଳ୍ପ ଲାଗି ମୋଟ 3700 କୋଟି ଟଙ୍କାର ବ୍ୟୟ ଅଟକଳ କରାଯାଇଛି । ସେଠାରେ ସେ ସାଧାରଣ ସଭାରେ ଉଦ୍ବୋଧନ ଦେବେ । ଏହି 4ଟି ସ୍ୱେରେଜ ପ୍ରକଳ୍ପ ମଧ୍ୟରେ ରହିଛି ବେଉରଠାରେ ଥିବା ସ୍ୱେରେଜ ବିଶୋଧନ ପ୍ଳାଣ୍ଟ, ବେଉର ସିୱେଜ ନେଟୱାର୍କ ସହିତ ସ୍ୱେରେଜ ସିଷ୍ଟମ ଏବଂ କର୍ମାଲୀ ଛକରେ ଥିବା ସିୱେଜ ବିଶୋଧନ ପ୍ଳାଣ୍ଟ ଏବଂ ସଇଦପୁରଠାରେ ଥିବା ସିୱେଜ ନେଟୱାର୍କ । ଏହି ପ୍ରକଳ୍ପଗୁଡ଼ିକ ଦ୍ୱାରା 120 ଏମ୍ଏଲଡିର ନୂଆ ଏସଟିପି କ୍ଷମତା ବୃଦ୍ଧି ପାଇବ ଏବଂ ପୂର୍ବରୁ ବେଉରରେ ଥିବା 20ଟି ଏମ୍ଏଲଡିକୁ ସମ୍ପ୍ରସାରଣ କରାଯିବା ସମ୍ଭବ ହୋଇପାରିବ । ଯେଉଁ 4ଟି ଜାତୀୟ ରାଜପଥ ପ୍ରକଳ୍ପର ଶିଳାନ୍ୟାସ କରାଯିବ ସେଗୁଡ଼ିକ ହେଲା : – 31 ନମ୍ବର ଜାତୀୟ ରାଜପଥର ଅଉନ୍ତା-ସିମିରିୟା ସଡ଼କକୁ 4 ଲେନ କରିବା ଏବଂ 6 ଲେନ ବିଶିଷ୍ଟ ଗଙ୍ଗା ସେତୁ ନିର୍ମାଣ । – 31 ନମ୍ବର ଜାତୀୟ ରାଜପଥର ବଖତିଆରପୁର-ମୋକାମା ସଡ଼କର 4 ଲେନକୁ ସମ୍ପ୍ରସାରଣ । – 107 ନମ୍ବର ଜାତୀୟ ରାଜପଥର ମହେଶଖୁଣ୍ଟ-ସାହର୍ସା-ପୁରୁନିଆ କ୍ଷେତ୍ର ସଡ଼କର 2 ଲେନକୁ ସମ୍ପ୍ରସାରଣ । – 82 ନମ୍ବର ରାଜପଥର ବିହାରଶରିଫ-ବଡ଼ବିଘା-ମୋକାମା କ୍ଷେତ୍ରରେ 2 ଲେନ ବିଶିଷ୍ଟ ସଡ଼କ ନିର୍ମାଣ ।
ଆଇନ ଓ ନ୍ୟାୟ କ୍ଷେତ୍ରରେ ସହଯୋଗ ଓ ମିଳିତ ପରାମର୍ଶ ସମିତି ଗଠନ କରିବା ଲାଗି ଭାରତ-ବ୍ରିଟେନ ବୁଝାମଣାକୁ କ୍ୟାବିନେଟ ଅନୁମୋଦନ

ଆଇନ ଏବଂ ନ୍ୟାୟ କ୍ଷେତ୍ରରେ ସହଯୋଗ ଏବଂ ଏକ ମିଳିତ ପରାମର୍ଶ ସମିତି ଗଠନ କରିବା ଲାଗି ଭାରତ ଏବଂ ବ୍ରିଟେନ ମଧ୍ୟରେ ସ୍ୱାକ୍ଷରିତ ବୁଝାମଣା (ଏମଓୟୁ)ରେ ସ୍ୱାକ୍ଷର ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ମଞ୍ଜୁରି ପ୍ରଦାନ କରିଛନ୍ତି । ଏହି ଏମଓୟୁ ଆଇନଜୀବୀ ଏବଂ ସରକାରୀ କର୍ମଚାରୀଙ୍କ ଦ୍ୱାରା ଅଭିଜ୍ଞତାର ଆଦାନ-ପ୍ରଦାନ କ୍ଷେତ୍ରରେ ଚିନ୍ତା ଏବଂ ଆବଶ୍ୟକତା ତଥା ସେମାନଙ୍କ ପ୍ରଶିକ୍ଷଣ ପ୍ରତି ଧ୍ୟାନ ରଖିବ । ଏଥିସହିତ ଏହାଦ୍ୱାରା ବିଭିନ୍ନ ନ୍ୟାୟାଳୟ, ଟ୍ରିବ୍ୟୁନାଲରେ ବିବାଦର ସମାଧାନ ଲାଗି ପ୍ରଭାବୀ ଆଇନ ଢାଂଚା ଉପଲବ୍ଧ ହେବ ଏବଂ ମିଳିତ ପରାମର୍ଶ ସମିତି ଗଠନର ଉଦ୍ଦେଶ୍ୟ ପୂରଣ ହେବ ।
ବିଶ୍ଵ ମୋଟରଯାନ ନିର୍ମାତାଙ୍କୁ ଭେଟିଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ନୂଆଦିଲ୍ଲୀଠାରେ ବିଶ୍ୱର ପ୍ରମୁଖ ମୋଟରଯାନ ନିର୍ମାଣକାରୀ ସଂସ୍ଥା ଓ ପରିବହନ କମ୍ପାନୀର ବ୍ୟବସାୟୀକ ନେତୃମଣ୍ଡଳୀଙ୍କ ସହିତ ଏକ ବୈଠକରେ ଯୋଗ ଦେଇଛନ୍ତି । ଟୋୟୋଟା, ଏସଏଆଇସି ମୋଟର କର୍ପୋରେସନ, ଶାଂଘାଇ, ବୋଶ, ଏବିବି ଲିମିଟେଡ, ହୁଣ୍ଡାଇ ମୋଟର କମ୍ପାନୀ, ଫୋର୍ଡ ସ୍ମାର୍ଟ ମୋବିଲିଟି ଏଲଏଲସି ଏବଂ ଉବେର ଏଭିଏସନ ଭଳି କମ୍ପାନୀଗୁଡ଼ିକର ଉଚ୍ଚସ୍ତରୀୟ ପ୍ରତିନିଧିମଣ୍ଡଳୀ ସହିତ ପ୍ରଧାନମନ୍ତ୍ରୀ ସାକ୍ଷାତ କରିଥିଲେ । ଏହି କମ୍ପାନୀଗୁଡ଼ିକ ନୂଆଦିଲ୍ଲୀରେ ଆୟୋଜିତ ବିଶ୍ୱ ପରିବହନ ଶିଖର ସମ୍ମିଳନୀ – ମୁଭରେ ଅଂଶଗ୍ରହଣ କରୁଛନ୍ତି ।
କେନ୍ଦ୍ରୀୟ ରାଷ୍ଟ୍ରାୟତ୍ତ ଉଦ୍ୟୋଗସମୂହର କର୍ମଚାରୀଙ୍କ ବେତନ ନୀତି ସଂକ୍ରାନ୍ତ ଅଷ୍ଟମ ପର୍ଯ୍ୟାୟ ବୁଝାମଣାକୁ କ୍ୟାବିନେଟ ମଞ୍ଜୁରି

କେନ୍ଦ୍ରୀୟ ରାଷ୍ଟ୍ରାୟତ୍ତ ଉଦ୍ୟୋଗ ସମୂହର କର୍ମଚାରୀମାନଙ୍କ ପାଇଁ ଅଷ୍ଟମ ପର୍ଯ୍ୟାୟ ବେତନ ବୁଝାମଣା ଅନୁଷ୍ଠିତ ହେବ । ଏ ସଂକ୍ରାନ୍ତ ବେତନ ନୀତିକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଅନୁମୋଦନ କରିଛନ୍ତି । କ୍ୟାବିନେଟର ନିଷ୍ପତ୍ତି ଅନୁଯାୟୀ ବେତନ ବୁଝାମଣାର ବିଭିନ୍ନ ଦିଗ ସ୍ଥିର କରାଯାଇଛି । ରାଷ୍ଟ୍ରାୟତ୍ତ ଉଦ୍ୟୋଗର ପରିଚାଳନା ମଣ୍ଡଳୀ ସେମାନଙ୍କର କର୍ମଚାରୀ(ୱାର୍କମ୍ୟାନ)ମାନଙ୍କ ବେତନ ସଂଶୋଧନ ନେଇ ସ୍ୱାଧୀନ ଭାବେ ଆଲୋଚନା କରିପାରିବେ । ଯେଉଁ କର୍ମଚାରୀମାନଙ୍କ ୱେଜ ସେଟଲମେଂଟ ଅବଧି (5 କିମ୍ବା 10 ବର୍ଷ) 31.12.2016ରେ ଶେଷ ହୋଇଛି ସେମାନଙ୍କ କ୍ଷେତ୍ରରେ ଦରମା ସଂଶୋଧନ ପାଇଁ ଆଲୋଚନା ଆରମ୍ଭ କରାଯାଇପାରିବ । ଦରମା ସଂଶୋଧନ ପାଇଁ ରାଷ୍ଟ୍ରାୟତ୍ତ ଉଦ୍ୟୋଗ ସମୂହକୁ କେନ୍ଦ୍ର ସରକାର କୌଣସି ବଜେଟ ସହାୟତା ଦେବେ ନାହିଁ । ସଂପୃକ୍ତ ଉଦ୍ୟୋଗ ତାର ଆଭ୍ୟନ୍ତରୀଣ ସମ୍ବଳରୁ ଦରମା ସଂଶୋଧନ ସଂକ୍ରାନ୍ତ ଅତିରିକ୍ତ ଆର୍ଥିକ ବୋଝ ବହନ କରିବେ । ପୁନର୍ବିନ୍ୟାସ ତଥା ପୁନରୁଦ୍ଧାର ଯୋଜନା ଅଧୀନରେ ଆସୁଥିବା ରାଷ୍ଟ୍ରାୟତ୍ତ ଉଦ୍ୟୋଗର କର୍ମଚାରୀମାନଙ୍କ ଦରମା ସଂଶୋଧନ ପ୍ରସ୍ତାବ ସରକାରଙ୍କ ଅନୁମୋଦିତ ଯୋଜନା ଅନୁସାରେ ସମ୍ପାଦିତ ହେବ । କର୍ମଚାରୀମାନଙ୍କର ଦରମା ହାର ଯେପରି ଅଫିସର, ଏକଜିକ୍ୟୁଟିଭ ଏବଂ ଅଣ-ୟୁନିଅନ ସୁପରଭାଇଜରମାନଙ୍କର ଦରମା ହାରଠାରୁ ଅଧିକ ହେବନାହିଁ, ତାହା ସଂପୃକ୍ତ ରାଷ୍ଟ୍ରାୟତ୍ତ ଉଦ୍ୟୋଗ ସୁନିଶ୍ଚିତ କରିବେ । ଦୁଇଟି କ୍ରମିକ ଦରମା ନିର୍ଦ୍ଧାରଣ ବୁଝାମଣା ପରେ କର୍ମଚାରୀମାନଙ୍କର (ପାଞ୍ଚବର୍ଷ ଅବଧିର) ବେତନ ଯେପରି ଅଫିସର, ଏକଜିକ୍ୟୁଟିଭ ଏବଂ ଅଣ-ୟୁନିଅନ ସୁପରଭାଇଜରମାନଙ୍କର (10ବର୍ଷର ଅବଧି) ଦରମା ହାରଠାରୁ ଅଧିକ ହେବନାହିଁ, ତାହା ସଂପୃକ୍ତ କର୍ତ୍ତୃପକ୍ଷ ସୁନିଶ୍ଚିତ କରିବେ । କର୍ମଚାରୀ (ୱାର୍କମ୍ୟାନ) ଏବଂ ଅଫିସର, ଏକଜିକ୍ୟୁଟିଭ ଏବଂ ଅଣ-ୟୁନିଅନ ସୁପରଭାଇଜରମାନଙ୍କର ଦରମାରେ ବିଷମତା ଦୂର କରିବା ଲାଗି ଗ୍ରେଡ ଭିତ୍ତିକ ଡିଏ ନ୍ୟୁଟ୍ରାଲାଇଜେସନ ବ୍ୟବସ୍ଥା ଅବଲମ୍ବନ କରାଯିବ । ଦରମା ସଂଶୋଧନ ପରେ ସଂପୃକ୍ତ ରାଷ୍ଟ୍ରାୟତ୍ତ ଉଦ୍ୟୋଗରୁ ପ୍ରସ୍ତୁତ ସାମଗ୍ରୀ ଓ ସେବାର ମୂଲ୍ୟ ଯେପରି ନ’ବଢ଼ିବ ସେ ଦିଗରେ ସଂପୃକ୍ତ କର୍ତ୍ତୃପକ୍ଷ ଉଚିତ ଧ୍ୟାନ ଦେବେ । ସଂପୃକ୍ତ ରାଷ୍ଟ୍ରାୟତ୍ତ କର୍ତ୍ତୃପକ୍ଷ ଦରମା ସଂଶୋଧନ ବେଳେ ଉତ୍ପାଦନ ଖର୍ଚ୍ଚ ଯେପରି ନ’ବଢ଼େ ତାହା ସୁନିଶ୍ଚିତ କରିବେ । ଦରମା ସଂଶୋଧନ ବୁଝାମଣାର ଅବଧି 5 ବର୍ଷ ରହିବ । ତେବେ ଯେଉଁ କର୍ମଚାରୀମାନେ 10 ବର୍ଷିଆ ଅବଧି ପାଇଁ ଚାହିଁଛନ୍ତି ସେମାନଙ୍କର ଦରମା ବୁଝାମଣାର ଅବଧି 10 ବର୍ଷ ହେବ । ତେବେ ସଂଶୋଧିତ ଦରମା ବୁଝାମଣା ଜାନୁଆରୀ 1, 2017ରୁ ଲାଗୁ ହେବ । ରାଷ୍ଟ୍ରାୟତ୍ତ ଉଦ୍ୟୋଗମାନେ ସେମାନଙ୍କର ମୂଳ ମନ୍ତ୍ରଣାଳୟ ତଥା ବିଭାଗ ସହ ଆଲୋଚନା କରିବା ପରେ କର୍ମଚାରୀମାନଙ୍କ ପାଇଁ ସଂଶୋଧିତ ବେତନ ବୁଝାମଣା ଲାଗୁ କରିବେ । ଏବେ ସମଗ୍ର ଦେଶରେ ମୋଟ 320ଟି କେନ୍ଦ୍ରୀୟ ରାଷ୍ଟ୍ରାୟତ୍ତ ଉଦ୍ୟୋଗ ରହିଛି ଏବଂ ସେ ସବୁରେ 12.34ଲକ୍ଷ କର୍ମଚାରୀ କାର୍ଯ୍ୟ କରୁଛନ୍ତି । ସେମାନଙ୍କ ମଧ୍ୟରୁ 2.99 ଲକ୍ଷ ହେଉଛନ୍ତି ବୋର୍ଡସ୍ତରର ଅଥବା ନିମ୍ନବୋର୍ଡ ସ୍ତରର ଏକଜିକ୍ୟୁଟିଭି ଓ ଅଣ-ୟୁନିଅନ ସୁପରଭାଇଜର ଶ୍ରେଣୀର । ଅବଶିଷ୍ଟ 9.35 ଲକ୍ଷ ହେଉଛନ୍ତି ୟୁନିଅନ ଭିତ୍ତିକ କର୍ମଚାରୀ ।
ଚୀନର କ୍ୱିଙ୍ଗଡାଓ ଗସ୍ତ ପୂର୍ବରୁ ପ୍ରଧାନମନ୍ତ୍ରୀଙ୍କ ବିବୃତି

ଚୀନର କ୍ୱିଙ୍ଗଡାଓ ଗସ୍ତ ପୂର୍ବରୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନିମ୍ନଲିଖିତ ବିବୃତି ପ୍ରଦାନ କରିଛନ୍ତି । “ସାଙ୍ଘାଇ ସହଯୋଗ ସଂଗଠନ (ଏସସିଓ)ର ରାଷ୍ଟ୍ରମୂଖ୍ୟ ପରିଷଦର ବାର୍ଷିକ ବୈଠକରେ ଯୋଗଦେବା ପାଇଁ ମୁଁ ଚୀନର କ୍ୱିଙ୍ଗଡାଓ ଗସ୍ତ କରିବି । ପରିଷଦର ପୂର୍ଣ୍ଣ ସଦସ୍ୟ ଭାବେ ଆମର ପ୍ରଥମ ବୈଠକରେ ଭାରତୀୟ ପ୍ରତିନିଧି ଦଳର ନେତୃତ୍ୱ ଗ୍ରହଣ କରିବା ନେଇ ମୁଁ ଉତ୍ସାହିତ । ଏସସିଓରେ ସହଯୋଗକୁ ନେଇ ବିଭିନ୍ନ କାର୍ଯ୍ୟସୂଚୀ ରହିଛି । ଏଥିରେ ସାମିଲ ରହିଛି ସନ୍ତ୍ରାସବାଦ ବିରୋଧରେ ସଂଗ୍ରାମ, ସଂଯୋଗ, ବାଣିଜ୍ୟ, ପରମ୍ପରା, ଆଇନ, ସ୍ୱାସ୍ଥ୍ୟ ଏବଂ କୃଷି କ୍ଷେତ୍ରରେ ସହଯୋଗିତା ବୃଦ୍ଧି ଲାଗି ବିଚ୍ଛିନ୍ନତାବାଦ ଓ ଉଗ୍ରବାଦ, ପରିବେଶ ସୁରକ୍ଷା ଓ ବିପର୍ଯ୍ୟୟ ଦୂରୀକରଣ ଏବଂ ଜନସାଧାରଣଙ୍କ ମଧ୍ୟରେ ସମ୍ପର୍କ ବୃଦ୍ଧି । ଭାରତ ଏସସିଓର ପୂର୍ଣ୍ଣ ସଦସ୍ୟ ହେବାର ଗତ ଏକ ବର୍ଷ ମଧ୍ୟରେ ଏସବୁ କ୍ଷେତ୍ରରେ ଏହି ସଙ୍ଗଠନ ଏବଂ ଏହାର ସଦସ୍ୟ ରାଷ୍ଟ୍ରମାନଙ୍କ ସହ ଆମର ଆଲୋଚନା ବୃଦ୍ଧି ପାଇଛି । ମୁଁ ମନେକରୁଛି ଯେ କ୍ୱିଙ୍ଗଡାଓ ସମ୍ମିଳନୀ ଏସସିଓ କାର୍ଯ୍ୟସୂଚୀକୁ ଆହୁରି ବଳିଷ୍ଠ କରିବ ଏବଂ ଏସସିଓ ସହିତ ଭାରତର ପ୍ରତିଶୃତିବଦ୍ଧତାର ଏକ ନୂତନ ପ୍ରାରମ୍ଭ ହେବ । ଏସସିଓର ସଦସ୍ୟ ରାଷ୍ଟ୍ରମାନଙ୍କ ସହ ଭାରତର ଗଭୀର ବନ୍ଧୁତ୍ୱ ଏବଂ ବହୁବିଧ କ୍ଷେତ୍ରରେ ସମ୍ପର୍କ ରହିଛି । ଏସସିଓ ସମ୍ମିଳନୀର ପାର୍ଶ୍ଵବର୍ତ୍ତୀ କାର୍ଯ୍ୟକ୍ରମ ଭାବେ ମୋତେ ଏସସିଓ ସଦସ୍ୟ ରାଷ୍ଟ୍ରମୂଖ୍ୟଙ୍କ ସମେତ ଅନେକ ନେତୃବୃନ୍ଦଙ୍କ ସହ ମତ ଆଦାନ ପ୍ରଦାନ କରିବାର ଉତ୍ତମ ସୁଯୋଗ ମିଳିବ ।
ପବିତ୍ର ସଂକ୍ରାନ୍ତିରେ କର୍ଣ୍ଣାଟକବାସୀଙ୍କୁ ଶୁଭକାମନା ଜଣାଇଲେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସଂକ୍ରାନ୍ତି ଅବସରରେ କର୍ଣ୍ଣାଟକର ଜନସାଧାରଣଙ୍କୁ ହାର୍ଦ୍ଦିକ ଶୁଭକାମନ ଜଣାଇଛନ୍ତି । ତାଙ୍କ ବାର୍ତ୍ତାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଥିଲେ ଯେ “କର୍ଣ୍ଣାଟକର ମୋର ପ୍ରିୟ ଭାଇ ଓ ଭଉଣୀମାନଙ୍କୁ ପବିତ୍ର ସଂକ୍ରାନ୍ତିର ଶୁଭକାମନା । ସମସ୍ତ କନ୍ନଡ ଜନସାଧାରଣଙ୍କୁ ସଂକ୍ରାନ୍ତିର ଅନେକ ଅନେକ ଶୁଭେଚ୍ଛା । ଭଗବାନ କରନ୍ତୁ, ଏହି ପବିତ୍ର ପର୍ବ ଆମ ସମସ୍ତଙ୍କ ଜୀବନରେ ସୁଃଖ, ସଂପ୍ରୀତି ଏବଂ ସମୃଦ୍ଧି ଆଣିଦେଉ” ।
ଆସନ୍ତାକାଲି ମଧ୍ୟପ୍ରଦେଶ ଗସ୍ତରେ ଯିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି (23.06.2018) ମଧ୍ୟପ୍ରଦେଶ ଗସ୍ତରେ ଯାଉଛନ୍ତି । ଗସ୍ତ କାଳରେ ପ୍ରଧାନମନ୍ତ୍ରୀ ଇନ୍ଦୋରଠାରେ ଆୟୋଜିତ ହେବାକୁଥିବା ମଧ୍ୟପ୍ରଦେଶ ସହରୀ ବିକାଶ ମହୋତ୍ସବରେ ଯୋଗଦେବେ । ରାଜ୍ୟର ବିଭିନ୍ନ ଅଞ୍ଚଳ ଲାଗି 4000 କୋଟିରୁ ଅଧିକ ଟଙ୍କା ବ୍ୟୟରେ ସଂପୂର୍ଣ୍ଣ ହୋଇଥିବା ଉନ୍ନୟନ ପ୍ରକଳ୍ପଗୁଡ଼ିକୁ ପ୍ରଧାନମନ୍ତ୍ରୀ ରିମୋଟ ଜରିଆରେ ଉଦ୍ଘାଟନ କରିବେ । ଏହି ପ୍ରକଳ୍ପଗୁଡ଼ିକ ମଧ୍ୟରେ ରହିଛି – ପ୍ରଧାନମନ୍ତ୍ରୀ ଆବାସ ଯୋଜନାରେ ଗୃହ ଯୋଗାଣ, ସହରାଞ୍ଚଳ ପାନୀୟ ଜଳ ଯୋଗାଣ ଯୋଜନା, ସହରାଞ୍ଚଳ କଠିନ ବର୍ଜ୍ୟ ପରିଚାଳନା, ସହରାଞ୍ଚଳ ପରିମଳ, ସହରାଞ୍ଚଳ ପରିବହନ ଏବଂ ସହରାଞ୍ଚଳ ସୌନ୍ଦର୍ଯ୍ୟକରଣ । ଗସ୍ତ କାଳରେ ପ୍ରଧାନମନ୍ତ୍ରୀ ସ୍ଵଚ୍ଛ ସର୍ବେକ୍ଷଣ – 2018 ପୁରସ୍କାର ପ୍ରଦାନ କରିବା ସହିତ ସ୍ଵଚ୍ଛ ସର୍ବେକ୍ଷଣ – 2018ର ଫଳାଫଳ (କମ୍ପ୍ୟୁଟର) ଡ଼େସବୋର୍ଡକୁ ଉନ୍ମୋଚନ କରିବେ । ସବୁଠାରୁ ସ୍ଵଚ୍ଛ ସହର ଏବଂ ଉତ୍ତମ ପ୍ରଦର୍ଶନ କରିଥିବା ରାଜ୍ୟମାନେ ପ୍ରଧାନମନ୍ତ୍ରୀଙ୍କଠାରୁ ପୁରସ୍କାର ଗ୍ରହଣ କରିବେ । ସେହିପରି ଗୋଟିଏ ଲେଖାଏଁ ସ୍ଵଚ୍ଛ ନବସୃଜନ, ସ୍ଵଚ୍ଛ କାର୍ଯ୍ୟ ପଦ୍ଧତି ଏବଂ ସ୍ଵଚ୍ଛ ଉଦ୍ୟୋଗୀ ପ୍ରଧାନମନ୍ତ୍ରୀଙ୍କଠାରୁ ପୁରସ୍କାର ଗ୍ରହଣ କରିବେ । ଏଥିପୂର୍ବରୁ ପ୍ରଧାନମନ୍ତ୍ରୀ ରାଜଘରଠାରେ ମୋହନପୁରା ପ୍ରକଳ୍ପ ରାଷ୍ଟ୍ରକୁ ଉତ୍ସର୍ଗ କରିବେ । ଏହି ପ୍ରକଳ୍ପ ରାଜଘର ଜିଲ୍ଲାର କୃଷି ଜମିକୁ ଜଳସେଚନରେ ସହାୟକ ହେବ । ଏହା ମଧ୍ୟ ସେହି ଅଞ୍ଚଳର ଗ୍ରାମଗୁଡିକୁ ପାନୀୟ ଜଳ ଯୋଗାଇ ପାରିବ । ଏହି ଅବସରରେ ପ୍ରଧାନମନ୍ତ୍ରୀ ବିଭିନ୍ନ ପାନୀୟ ଜଳ ଯୋଗାଣ ଯୋଜନାର ଶିଳାନ୍ୟାସ ମଧ୍ୟ କରିବେ ।
ନୀତି ଆୟୋଗଙ୍କ ଚତୁର୍ଥ ପରିଚାଳନା ପରିଷଦ ବୈଠକରେ ଅଧ୍ୟକ୍ଷତା କରିବେ ପ୍ରଧାନମନ୍ତ୍ରୀ

ନୀତି ଆୟୋଗଙ୍କ ଚତୁର୍ଥ ପରିଚାଳନା ପରିଷଦ ବୈଠକ ଆସନ୍ତା ରବିବାର ଜୁନ 17, 2018ରେ ରାଷ୍ଟ୍ରପତି ଭବନରେ ଅନୁଷ୍ଠିତ ହେବ ଏବଂ ଏଥିରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଧ୍ୟକ୍ଷତା କରିବେ । ଦିନତମାମ ଚାଲିବାକୁ ଥିବା ଏହି ବୈଠକରେ କେନ୍ଦ୍ର ମନ୍ତ୍ରୀବୃନ୍ଦ, ସମସ୍ତ ରାଜ୍ୟର ମୁଖ୍ୟମନ୍ତ୍ରୀ, କେନ୍ଦ୍ରଶାସିତ ଅଞ୍ଚଳର ଉପରାଜ୍ୟପାଳ ଏବଂ ଭାରତ ସରକାରଙ୍କ ବରିଷ୍ଠ ଅଧିକାରୀମାନେ ଯୋଗଦେବେ । ଜାତୀୟ ବିକାଶ ସଂକ୍ରାନ୍ତ ଅଗ୍ରାଧିକାର କ୍ଷେତ୍ରଗୁଡିକର ପ୍ରାଥମିକତା ସ୍ଥିର କରିବା, ଅଗ୍ରଣୀ କ୍ଷେତ୍ର ଓ ଏଥିଲାଗି ରଣକୌଶଳ ନିର୍ଦ୍ଧାରଣ ତଥା ଭବିଷ୍ୟତ ବିକାଶ ପରିଦୃଶ୍ୟର ରୂପରେଖ ପ୍ରସ୍ତୁତ କରିବା ବିଷୟରେ ନୀତି ଆୟୋଗଙ୍କ ପରିଚାଳନା ପରିଷଦ ହେଉଛନ୍ତି ଅଗ୍ରଣୀ ସଂସ୍ଥା । ବିକାଶ ପ୍ରସଙ୍ଗଗୁଡିକର ରୂପରେଖ ପ୍ରସ୍ତୁତ କରିବାରେ ରାଜ୍ୟମାନଙ୍କୁ ସକ୍ରିୟ ଭାବେ ସାମିଲ କରିବା ଦିଗରେ ମଧ୍ୟ ପରିଚାଳନା ପରିଷଦ ଅଗ୍ରଣୀ ଭୂମିକା ତୁଲାଇ ଥାଏ । ଏହି ପରିଷଦ ବିଗତ ବର୍ଷରେ କରାଯାଇଥିବା ବିଭିନ୍ନ କାର୍ଯ୍ୟର ସମୀକ୍ଷା ସହ ଭବିଷ୍ୟତ ବିକାଶ ପାଇଁ ଅଗ୍ରାଧିକାର କ୍ଷେତ୍ରଗୁଡ଼ିକ ବିଷୟରେ ବ୍ୟାପକ ଚର୍ଚ୍ଚା କରିଥାଏ । ଆସନ୍ତା ରବିବାର ଦିନର ବୈଠକରେ ପରିଚାଳନା ପରିଷଦ କେତେକ ଅତୀବ ପ୍ରାସଙ୍ଗିକ ବିଷୟ ଉପରେ ଚର୍ଚ୍ଚା କରିବେ । ସେଗୁଡିକ ମଧ୍ୟରେ ଅନ୍ୟତମ ହେଉଛି – ଚାଷୀଙ୍କ ଆୟ ଦ୍ଵିଗୁଣିତ କରିବା ପାଇଁ ସରକାର ନେଉଥିବା ପଦକ୍ଷେପ; ଆୟୁଷ୍ମାନ ଭାରତ; ଜାତୀୟ ପୁଷ୍ଟିସାଧନ ମିଶନ ଏବଂ ମିଶନ ଇନ୍ଦ୍ରଧନୁଷ; ଅଭିଳାଷୀ ଜିଲ୍ଲାଗୁଡ଼ିକର ସାମଗ୍ରିକ ବିକାଶ ଏବଂ ମହାତ୍ମା ଗାନ୍ଧୀଙ୍କ 150ତମ ଜନ୍ମ ବାର୍ଷିକୀ ପାଳନ ସମାରୋହ ।
ବିଶ୍ୱ ବ୍ୟାଙ୍କ ଅଧ୍ୟକ୍ଷଙ୍କ ସହିତ ପ୍ରଧାନମନ୍ତ୍ରୀଙ୍କ ଟେଲିଫୋନ ବାର୍ତ୍ତାଳାପ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ବିଶ୍ୱ ବ୍ୟାଙ୍କର ଅଧ୍ୟକ୍ଷ ମିଃ. ଜିମ ୟଙ୍ଗ କିମଙ୍କଠାରୁ ଏକ ଟେଲିଫୋନ କଲ ପାଇଥିଲେ । ବ୍ୟବସାୟିକ ସୁଗମତା ମାନ୍ୟତାରେ ଭାରତର ଐତିହାସିକ ଉତ୍ଥାନ ଲାଗି ମିଃ କିମ୍ ପ୍ରଧାନମନ୍ତ୍ରୀଙ୍କୁ ଅଭିନନ୍ଦନ ଜଣାଇଥିଲେ । ସେ କହିଥିଲେ ଯେ ମାତ୍ର 4 ବର୍ଷ ମଧ୍ୟରେ 125 କୋଟି ଜନସଂଖ୍ୟା ବିଶିଷ୍ଟ ଏକ ରାଷ୍ଟ୍ର 65ଟି ମାନ୍ୟତା ଉପରକୁ ଉଠିବା ଉଲ୍ଲେଖନୀୟ । ମିଃ କିମ ଆହୁରି ମଧ୍ୟ କହିଥିଲେ ଯେ ବ୍ୟାପକ ପଦକ୍ଷେପ, ପ୍ରଧାନମନ୍ତ୍ରୀ ମୋଦୀଙ୍କ ନିରନ୍ତର ପ୍ରତିବଦ୍ଧତା ଏବଂ ନେତୃତ୍ୱ ପାଇଁ ଏହା ସମ୍ଭବ ହୋଇପାରିଛି । ସେ ଏହାକୁ ଐତିହାସିକ ଏବଂ ଅଭୂତପୂର୍ବ ଉପଲବ୍ଧୀ ବୋଲି ବର୍ଣ୍ଣନା କରିଥିଲେ । ୟୁଏନଇପି ଚାମ୍ପିଅନ୍ସ ଅଫ ଦି ଏର୍ଥ ପୁରସ୍କାର ଏବଂ ସିଓଲ ଶାନ୍ତି ପୁରସ୍କାର ସମ୍ମାନରେ ପ୍ରଧାନମନ୍ତ୍ରୀଙ୍କୁ ସମ୍ମାନିତ କରାଯିବା ବିଷୟରେ ଉଲ୍ଲେଖ କରି ମିଃ କିମ୍ ତାଙ୍କୁ ଅଭିନନ୍ଦନ ଜ୍ଞାପନ କରିଥିଲେ । ବ୍ୟବସାୟିକ ସୁଗମତା ଲାଗି ଭାରତର ପ୍ରୟାସରେ ବିଶ୍ୱ ବ୍ୟାଙ୍କର ବାଧାମୁକ୍ତ ଏବଂ ନିରନ୍ତର ସମର୍ଥନ ପାଇଁ ମିଃ. କିମ ପ୍ରତିଶ୍ରୁତି ଦେଇଥିଲେ । ବ୍ୟବସାୟିକ ସୁଗମତାରେ ଉନ୍ନତି ଆଣିବା ଲାଗି ଭାରତର ପ୍ରୟାସକୁ ନିରନ୍ତର ସମର୍ଥନ ଏବଂ ମାର୍ଗଦର୍ଶନ ଯୋଗାଇ ଦେଇଥିବାରୁ ପ୍ରଧାନମନ୍ତ୍ରୀ ବିଶ୍ୱ ବ୍ୟାଙ୍କ ଅଧ୍ୟକ୍ଷଙ୍କୁ ଧନ୍ୟବାଦ ଜଣାଇଥିଲେ । ସେ ଉଲ୍ଲେଖ କରିଥିଲେ ଯେ ବ୍ୟବସାୟିକ ସୁଗମତାରେ ଉନ୍ନତି ଆଣିବାରେ ବିଶ୍ୱ ବ୍ୟାଙ୍କ ମାନ୍ୟତାଗୁଡ଼ିକ ଭାରତ ଏବଂ ଏକ ପ୍ରେରଣାର ସ୍ରୋତ ।
ବ୍ୟବସାୟିକ ସଂସ୍କାର ଉପାୟ ଉପରେ ବିଶେଷଜ୍ଞ ଗୋଷ୍ଠୀ ଗଠନ ଲାଗି ଭାରତ, ଇରାନ ବୁଝାମଣାକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଆପୋସ ସହଯୋଗକୁ ପ୍ରୋତ୍ସାହନ ଦେବା ଉଦ୍ଦେଶ୍ୟରେ ବ୍ୟବସାୟିକ ସଂସ୍କାର ଉପାୟ ଉପରେ ଏକ ବିଶେଷଜ୍ଞ ଗୋଷ୍ଠୀ ଗଠନ କରିବା ଲାଗି ଭାରତ ଏବଂ ଇରାନ ମଧ୍ୟରେ ସ୍ୱାକ୍ଷରିତ ବୁଝାମଣାପତ୍ରକୁ ମଞ୍ଜୁରି ଦେଇଛନ୍ତି । ଏହି ବୁଝାମଣାପତ୍ର ଇରାନ ରାଷ୍ଟ୍ରପତିଙ୍କ ଭାରତ ଗସ୍ତ କାଳରେ 17 ଫେବୃଆରୀ, 2018ରେ ସ୍ୱାକ୍ଷରିତ ହୋଇଥିଲା । ଏହି ବୁଝାମଣାପତ୍ର ଦ୍ୱାରା ସୂଚନା ବିନିମୟ, କ୍ଷମତା ନିର୍ମାଣ ଗତିବିଧି, ଡମ୍ପିଂ ନିରୋଧୀ ଏବଂ ସମାନତା ଆଣୁଥିବା ଶୁଳ୍କ ସହ ସମ୍ପୃକ୍ତ ସହଯୋଗ ଭଳି ବ୍ୟବସାୟ ସମ୍ବନ୍ଧୀୟ ଉପାୟ କ୍ଷେତ୍ରରେ ଉଭୟ ଦେଶ ମଧ୍ୟରେ ସହଯୋଗକୁ ପ୍ରୋତ୍ସାହନ ମିଳିବ ।
କେନ୍ଦ୍ରମନ୍ତ୍ରୀ ଶ୍ରୀ ଅନନ୍ତ କୁମାରଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

କେନ୍ଦ୍ରମନ୍ତ୍ରୀ ଶ୍ରୀ ଅନନ୍ତ କୁମାରଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀ କହିଛନ୍ତି, “ମୋର ନିବିଡ ବନ୍ଧୁ ଏବଂ ସହକର୍ମୀ ଶ୍ରୀ ଅନନ୍ତ କୁମାରଙ୍କ ବିୟୋଗରେ ମୁଁ ଗଭୀର ଭାବେ ମର୍ମାହତ । ସେ ଜଣେ ବିଶିଷ୍ଟ ନେତା ଥିଲେ, ଯିଏକି ଖୁବ୍ କମ ବୟସରୁ ସାର୍ବଜନୀନ ଜୀବନରେ ପ୍ରବେଶ କରିଥିଲେ ଏବଂ ଅତ୍ୟନ୍ତ କର୍ମଠ ଓ ଅନୁକମ୍ପାର ସହ ସମାଜର ସେବା କରିଥିଲେ । ତାଙ୍କ ଉତ୍ତମ କାର୍ଯ୍ୟ ପାଇଁ ସେ ସର୍ବଦା ସ୍ମରଣୀୟ ରହିବେ । ମୁଁ ତାଙ୍କ ପତ୍ନୀ ଡଃ ତେଜସ୍ୱିନୀ ଜୀଙ୍କ ସହ କଥାହୋଇଛି ଏବଂ ଶ୍ରୀ ଅନନ୍ତ କୁମାରଙ୍କ ବିୟୋଗରେ ଶୋକ ପ୍ରକାଶ କରିଛି । ତାଙ୍କର ସମଗ୍ର ପରିବାର, ବନ୍ଧୁବର୍ଗ ଏବଂ ସମର୍ଥକମାନଙ୍କୁ ଏହି ଦୁଃଖଦ ମୁହୂର୍ତ୍ତରେ ମୁଁ ସମବେଦନା ଜଣାଉଛି । ଓମ ଶାନ୍ତି ।”
ଆଫଗାନିସ୍ତାନରେ ଆତଙ୍କବାଦୀ ଆକ୍ରମଣକୁ  ପ୍ରଧାନମନ୍ତ୍ରୀଙ୍କ ନିନ୍ଦା

ଆଫଗାନିସ୍ତାନରେ ଗତକାଲି ଘଟିଥିବା ଆତଙ୍କବାଦୀ ଆକ୍ରମଣକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦୃଢ ଭାବେ ନିନ୍ଦା କରିଛନ୍ତି । “ଆଫଗାନିସ୍ତାନରେ ଗତକାଲି ଘଟିଥିବା ଆତଙ୍କବାଦୀ ଆକ୍ରମଣକୁ ଆମେ ଦୃଢ ଭାବେ ନିନ୍ଦା କରୁଛୁ । ଏହା ଆଫଗାନିସ୍ତାନର ବିବିଧତାପୂର୍ଣ୍ଣ ସଂସ୍କୃତି ଢାଞ୍ଚା ଉପରେ ଆକ୍ରମଣ । ମୃତକଙ୍କ ପରିବାର ପ୍ରତି ମୋର ସମବେଦନା । ଆହତଙ୍କ ଆଶୁ ଆରୋଗ୍ୟ ପାଇଁ ପ୍ରାର୍ଥନା କରୁଛି । ଆଫଗାନିସ୍ତାନ ସରକାରଙ୍କ ଏହି ଦୁଃଖଦ ମୂହୁର୍ତ୍ତରେ ଭାରତ ସହାୟତା ଦେବା ପାଇଁ ପ୍ରସ୍ତୁତ ହୋଇ ରହିଛି”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ମାଳଦୀପ ବୈଦେଶିକ ବ୍ୟାପାର ମନ୍ତ୍ରୀ ତଥା ରାଷ୍ଟ୍ରପତିଙ୍କ ସ୍ଵତନ୍ତ୍ର ଦୂତ ଡଃ ମହମଦ ଆସିମଙ୍କୁ ସ୍ଵାଗତ କଲେ ପ୍ରଧାନମନ୍ତ୍ରୀ

ମାଳଦୀପ ବୈଦେଶିକ ବ୍ୟାପାର ମନ୍ତ୍ରୀ ତଥା ରାଷ୍ଟ୍ରପତିଙ୍କ ସ୍ଵତନ୍ତ୍ର ଦୂତ ଡଃ ମହମଦ ଆସିମ ଆଜି ଅପରାହ୍ନରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ଭାରତ ମହାସାଗର ଅଞ୍ଚଳରେ ପଡୋଶୀ ରାଷ୍ଟ୍ର ଭାବେ ଭାରତ ଓ ମାଳଦୀପ ମଧ୍ୟରେ ଐତିହ୍ୟ, ସଂସ୍କୃତି ଏବଂ ସାମୁଦ୍ରିକ କ୍ଷେତ୍ରରେ ରହିଥିବା ନିବିଡ ସମ୍ବନ୍ଧ ନେଇ ସେମାନେ ଆଲୋଚନା କରିଥିଲେ । “ଇଣ୍ଡିଆ ଫାଷ୍ଟ ପଲିସି” ଅନ୍ତର୍ଗତ ଭାରତ ସହିତ ମାଳଦୀପ ନିବିଡ ସମ୍ପର୍କ ରକ୍ଷା କରିବ ବୋଲି ସ୍ଵତନ୍ତ୍ର ଦୂତ ଆସିମ ଦୋହରାଇଛନ୍ତି । ଭାରତ ସର୍ବଦା ଏକ ଭରସାଯୋଗ୍ୟ ପଡୋଶୀ ରାଷ୍ଟ୍ର ଭାବେ ମାଳଦୀପର ବିକାଶ ଏବଂ ସୁରକ୍ଷା ଦିଗରେ ସହଯୋଗ ଜାରି ରଖିବ ବୋଲି ପ୍ରଧାନମନ୍ତ୍ରୀ ଦୃଢୋକ୍ତି ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀଙ୍କ ମାଳଦୀପ ଗସ୍ତ ପାଇଁ ରାଷ୍ଟ୍ରପତି ୟାମିନଙ୍କ ନିମନ୍ତ୍ରଣ ସମ୍ପର୍କରେ ସ୍ଵତନ୍ତ୍ର ଦୂତ ଆସିମ ଅବଗତ କରାଇଥିଲେ । ପ୍ରଧାନମନ୍ତ୍ରୀ ନିମନ୍ତ୍ରଣ ପାଇଁ କୃତଜ୍ଞତା ଜଣାଇଥିଲେ ଏବଂ ଉଚିତ ସମୟରେ ଗସ୍ତ କରିବା ପାଇଁ ସହମତି ପ୍ରକାଶ କରିଥିଲେ । ସ୍ଵତନ୍ତ୍ର ଦୂତ ପ୍ରଧାନମନ୍ତ୍ରୀଙ୍କୁ ରାଷ୍ଟ୍ରପତି ଅବଦୁଲ୍ଲା ୟାମିନଙ୍କ ଶୁଭେଚ୍ଛା ବାର୍ତ୍ତା ପ୍ରଦାନ କରିଥିଲେ, ପ୍ରତ୍ୟୁତ୍ତରରେ ପ୍ରଧାନମନ୍ତ୍ରୀ ମଧ୍ୟ ଶୁଭକାମନା ଜଣାଇଥିଲେ ।
ଗୁରୁ ଦିବସରେ ଶିକ୍ଷକ ସମାଜକୁ ପ୍ରଧାନମନ୍ତ୍ରୀଙ୍କ ଅଭିବାଦନ,

ଗୁରୁ ଦିବସ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶିକ୍ଷକ ସମାଜକୁ ଅଭିବାଦନ ଜଣାଇଛନ୍ତି । ପ୍ରଧାନମନ୍ତ୍ରୀ ମଧ୍ୟ ପୁର୍ବତନ ରାଷ୍ଟ୍ରପତି ଡଃ ସର୍ବପଲ୍ଲୀ ରାଧାକ୍ରିଷ୍ଣନଙ୍କ ଜନ୍ମବାର୍ଷିକୀ ଅବସରରେ ତାଙ୍କୁ ଶ୍ରଦ୍ଧାଞ୍ଜଳି ପ୍ରଦାନ କରିଛନ୍ତି । “ଗୁରୁ ଦିବସ ଅବସରରେ ମୁଁ ଶିକ୍ଷକ ସମାଜକୁ ଅଭିବାଦନ ଜଣାଉଛି, ଯେଉଁମାନେ କି ସମାଜରେ ମାନସିକ ପ୍ରତିପାଳନ ଓ ଶିକ୍ଷାର ଆନନ୍ଦ ପ୍ରସାର କରିବା ଦିଗରେ ସମର୍ପିତ । ଜଣେ ମହାନ ଶିକ୍ଷକ ଓ ରାଜନୀତିଜ୍ଞ ଡଃ ଏସ. ରାଧାକ୍ରିଷ୍ଣନଙ୍କୁ ତାଙ୍କ ଜନ୍ମବାର୍ଷିକୀ ଅବସରରେ ମୋର ଶ୍ରଦ୍ଧାଞ୍ଜଳି । ଅତ୍ୟାଧୁନିକ ପ୍ରାଦ୍ୟୋଗୀକି ଗବେଷଣା ଏବଂ ନବୋନ୍ମେଷ ଦ୍ୱାରା ପରିଚାଳିତ ଆମ ସ୍ୱପ୍ନର ‘ନୂତନ ଭାରତ’କୁ ପୂରଣ କରିବା ନେଇ ଶିକ୍ଷକମାନଙ୍କର ଏକ ପ୍ରମୁଖ ଭୂମିକା ରହିଛି । ଆସନ୍ତୁ ଆସନ୍ତା 5 ବର୍ଷକୁ ‘ରୂପାନ୍ତରଣ ପାଇଁ ଶିକ୍ଷା, ସଶକ୍ତୀକରଣ ପାଇଁ ଶିକ୍ଷା ଓ ନେତୃତ୍ୱ ପାଇଁ ଶିକ୍ଷା’ରେ ପରିବର୍ତ୍ତନ କରିବା,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ଦେଶବ୍ୟାପୀ ବିଭିନ୍ନ ପର୍ବ ଅବସରରେ ଜନସାଧାରଣଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ଦେଶବ୍ୟାପୀ ବିଭିନ୍ନ ପର୍ବ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜନସାଧାରଣଙ୍କୁ ଶୁଭେଚ୍ଛା ଜଣାଇଛନ୍ତି । “ସମସ୍ତଙ୍କୁ ମକର ସଂକ୍ରାନ୍ତିର ଅଭିନନ୍ଦନ! ପୋଙ୍ଗଲର ଶୁଭେଚ୍ଛା! ମାଘ ବିହୁର ସ୍ୱତନ୍ତ୍ର ଅବସରରେ ଅଭିନନ୍ଦନ । ଶୁଭ ଉତ୍ତରାୟଣ । ଆଗାମୀ ଦିନରେ ଆପଣମାନେ ପ୍ରଗତିର ନୂତନ ସୋପାନକୁ ଆରୋହଣ କରିବା ନେଇ ମୁଁ ଆଶାବାଦୀ,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ଜୁନାଗଡ଼ ଜିଲ୍ଲାରେ ବିଭିନ୍ନ ପ୍ରକଳ୍ପ ଉଦ୍ଘାଟନ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଜୁନାଗଡ଼ ଜିଲ୍ଲାରେ ବିଭିନ୍ନ ପ୍ରକଳ୍ପ ଉଦ୍ଘାଟନ କରିଥିଲେ । ଏଥିମଧ୍ୟରେ ରହିଛି ଏକ ସରକାରୀ ସାଧାରଣ ଡାକ୍ତରଖାନା, ଏକ ଦୁଗ୍ଧ ପ୍ରକ୍ରିୟାକରଣ କାରଖାନା ଏବଂ ଜୁନାଗଡ଼ କୃଷି ବିଶ୍ୱବିଦ୍ୟାଳୟର କେତୋଟି ଅଟ୍ଟାଳିକା । ଏହି ଅବସରରେ ଆୟୋଜିତ ଏକ ସାଧାରଣ ସଭାରେ ଉଦ୍ବୋଧନ ଦେଇ ପ୍ରଧାନମନ୍ତ୍ରୀ କହିଥିଲେ ଯେ, 500 କୋଟି ଟଙ୍କାରୁ ଅଧିକ ବ୍ୟୟରେ 9ଟି ଉପକ୍ରମର ଲୋକାର୍ପଣ ଏବଂ ଭିତ୍ତିପ୍ରସ୍ତର ସ୍ଥାପନ କରାଯାଇଛି । ସେ କହିଥିଲେ ଯେ ଭାରତର ବିକାଶ ଯାତ୍ରାରେ ଏକ ନୂତନ ଶକ୍ତି ଏବଂ ଚମକ ଦେଖା ଦେଉଛି । ପ୍ରଧାନମନ୍ତ୍ରୀ କହିଥିଲେ ଯେ, ଗୁଜରାଟରେ ଏହା ସୁନିଶ୍ଚିତ କରାଯିବା ଲାଗି ଲଗାତାର ପ୍ରୟାସ କରାଯାଉଛି ଯେ ରାଜ୍ୟର ପ୍ରତ୍ୟେକ ଭାଗ ପର୍ଯ୍ୟନ୍ତ ପର୍ଯ୍ୟାପ୍ତ ପରିମାଣର ପାଣି ଯେପରି ପହଁଚିବ । ଆମେ ଜଳ ସଂରକ୍ଷଣ ଦିଗରେ ମଧ୍ୟ କାର୍ଯ୍ୟ କରୁଛି ବୋଲି ପ୍ରଧାନମନ୍ତ୍ରୀ ଉଲ୍ଲେଖ କରିଥିଲେ । ସେ କହିଥିଲେ ଯେ, ଗୁଜରାଟରେ ମେଡ଼ିକାଲ କଲେଜ ଏବଂ ହସପିଟାଲ ନିର୍ମାଣ କରାଯାଉଛି । ଏହାଦ୍ୱାରା କେବଳ ରୋଗୀ ଉପକୃତ ହେବେ ନାହିଁ ବରଂ ସେମାନଙ୍କୁ ମଧ୍ୟ ଲାଭ ମିଳିବ ଯେଉଁମାନେ ଡାକ୍ତରୀ ପଢ଼ିବା ଲାଗି ଚାହୁଁଛନ୍ତି । ସେ ଜନ ଔଷଧି ଯୋଜନା ବିଷୟରେ ମଧ୍ୟ ଉଲ୍ଲେଖ କରିଥିଲେ, ଯାହା ଅଧୀନରେ ଜନ ଔଷଧି କେନ୍ଦ୍ର ଖୋଲାଯାଉଛି ଏବଂ ଔଷଧ ଦର ହ୍ରାସ ପାଇଛି । ସେ କହିଥିଲେ ଯେ ଗରିବ ଏବଂ ମଧ୍ୟବିତ୍ତବର୍ଗଙ୍କୁ ଶସ୍ତାରେ ଔଷଧ ଯୋଗାଇଦେବା ଗୁରୁତ୍ୱପୂର୍ଣ୍ଣ । ପ୍ରଧାନମନ୍ତ୍ରୀ କହିଥିଲେ ଯେ, ସ୍ୱଚ୍ଛତା ଉପରେ ସରକାର ଗୁରୁତ୍ୱ ଦେଇଥିବାରୁ ଚାରିଆଡ଼ୁ ପ୍ରଶଂସା ମିଳୁଛି । ସ୍ୱଚ୍ଛତା ଉପରେ ଗୁରୁତ୍ୱ ଦେବା ଜରୁରୀ କାରଣ ସ୍ୱଚ୍ଛ ଭାରତ ଦ୍ୱାରା ଲୋକମାନେ ନିରୋଗ ରହିବା ସୁନିଶ୍ଚିତ ହୋଇପାରିବ । ପ୍ରଧାନମନ୍ତ୍ରୀ କହିଥିଲେ ଯେ, ସ୍ୱାସ୍ଥ୍ୟ କ୍ଷେତ୍ରରେ ଭଲ ଡାକ୍ତର ଏବଂ ସ୍ୱାସ୍ଥ୍ୟ କର୍ମୀଙ୍କର ଆବଶ୍ୟକତା ରହିଛି । ଆମେ ଚାହୁଁଛୁ ଯେ ଚିକିତ୍ସା ଉପକରଣ ଦେଶରେ ହିଁ ନିର୍ମାଣ କରାଯାଉ । ସେ କହିଥିଲେ ଯେ ଡାକ୍ତରମାନେ ବିଶ୍ୱସ୍ତରୀୟ ପ୍ରଯୁକ୍ତିର ଅଗ୍ରଗତି ସହିତ ପାଦ କୁ ପାଦ ମିଳାଇ ଚାଲିବା ଆବଶ୍ୟକ । ପ୍ରଧାନମନ୍ତ୍ରୀ ଜୋର ଦେଇ କହିଥିଲେ ଯେ ପ୍ରଧାନମନ୍ତ୍ରୀ ଜନ ଆରୋଗ୍ୟ ଯୋଜନା-ଆୟୁଷ୍ମାନ ଭାରତ ସ୍ୱାସ୍ଥ୍ୟ କ୍ଷେତ୍ରରେ ପରିବର୍ତ୍ତନ ଆଣିବ ଏବଂ ଏହା ଗରିବ ଲୋକମାନଙ୍କ ପାଇଁ ଶସ୍ତା ଦରରେ ଉଚ୍ଚ ମାନର ସ୍ୱାସ୍ଥ୍ୟ ସେବା ସୁବିଧା ସୁନିଶ୍ଚିତ କରିପାରିବ ।
ପ୍ରବାସୀ ସାଂସଦ ସମ୍ମିଳନୀରେ ପ୍ରଧାନମନ୍ତ୍ରୀଙ୍କ ଉଦ୍ବୋଧନ

ଭାରତୀୟଙ୍କ ଆଶା ଓ ଆକାଂକ୍ଷା ଏବେ ସର୍ବୋଚ୍ଚ ସ୍ତରରେ ପିଆଇଓମାନେ ଭାରତର ସ୍ଥାୟୀ ରାଷ୍ଟ୍ରଦୂତ ବିକାଶ ଲକ୍ଷ୍ୟ ହାସଲ ଦିଗରେ ପ୍ରବାସୀଙ୍କ ଭୂମିକା ଗୁରୁତ୍ୱପୂର୍ଣ୍ଣ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ନୂଆଦିଲ୍ଲୀଠାରେ ଆୟୋଜିତ ପ୍ରବାସୀ ସାଂସଦ ସମ୍ମିଳନୀର ଉଦଘାଟନୀ ଅଧିବେଶନରେ ଉଦ୍ବୋଧନ ଦେଇଛନ୍ତି । ସମ୍ମିଳନୀରେ ପ୍ରତିନିଧିମାନଙ୍କୁ ସ୍ୱାଗତ ଜଣାଇ ପ୍ରଧାନମନ୍ତ୍ରୀ କହିଥିଲେ ଯେ ଅଧିକାଂଶ ଲୋକ ଶହ ଶହ ବର୍ଷ ଧରି ଭାରତ ଛାଡ଼ିସାରିଛନ୍ତି, ତଥାପି ସେମାନେ ନିଜ ମନ ଏବଂ ହୃଦୟରେ ଭାରତକୁ ସ୍ଥାନ ଦେଇଛନ୍ତି । ସେ କହିଥିଲେ, ଏଥିରେ ଆଦୌ ଆଶ୍ଚର୍ଯ୍ୟ ହେବାର ନାହିଁ ଯେ ଭାରତୀୟ ବଂଶୋଦ୍ଭବ ଲୋକମାନେ ସେମାନେ ରହୁଥିବା ଦେଶକୁ ସମ୍ପୂର୍ଣ୍ଣ ଭାବେ ଆପଣେଇ ନେଇଛନ୍ତି । ସେ ଆହୁରି କହିଥିଲେ ଯେ ଭାରତୀୟତାକୁ ନିଜ ଭିତରେ ଉଜ୍ଜୀବିତ ରଖି ସେମାନେ ସେସବୁ ଦେଶର ଭାଷା, ଭୋଜନ, ଚାଲିଚଳଣୀ, ସଂସ୍କୃତି ଏବଂ ବେଶପୋଷାକକୁ ଗ୍ରହଣ କରିନେଇଛନ୍ତି । ପ୍ରଧାନମନ୍ତ୍ରୀ କହିଥିଲେ ଯେ ଆଜି ଏପରି ଅନୁଭବ ହେଉଛି ଯେପରି ଦିଲ୍ଲୀରେ ଭାରତୀୟ ବଂଶୋଦ୍ଭବମାନଙ୍କୁ ନେଇ ଏକ କ୍ଷୁଦ୍ର ବିଶ୍ୱ ସଂସଦ ଏକତ୍ରିତ ହୋଇଛି । ଭାରତୀୟ ବଂଶୋଦ୍ଭବ ଲୋକମାନେ ଆଜି ମରିସସ, ପର୍ତ୍ତୁଗାଲ ଏବଂ ଆୟାର୍ଲାଣ୍ଡର ପ୍ରଧାନମନ୍ତ୍ରୀ ହୋଇପାରିଛନ୍ତି । ସେ ଆହୁରି କହିଥିଲେ ଯେ ଭାରତୀୟ ବଂଶୋଦ୍ଭବ ଲୋକମାନେ ଏବେ ଅଧିକାଂଶ ଦେଶ ଏବଂ ସରକାରରେ ମୁଖ୍ୟ ହୋଇପାରିଛନ୍ତି । ପ୍ରଧାନମନ୍ତ୍ରୀ କହିଥିଲେ ଯେ ଗତ ତିନିରୁ ଚାରି ବର୍ଷ ମଧ୍ୟରେ ଭାରତରେ ବ୍ୟାପକ ପରିବର୍ତ୍ତନ ଆସିଥିବା ନେଇ ବିଶ୍ୱସ୍ତରରେ ଏକ ଧାରଣା ସୃଷ୍ଟି ହୋଇଛି । ସେ କହିଥିଲେ, ଏହା ପଛରେ ଥିବା କାରଣଟି ହେଉଛି ଭାରତ ନିଜକୁ ରୂପାନ୍ତରିତ କରୁଛି । ଭାରତରେ ଏବେ ଆଶା ଓ ଆକାଂକ୍ଷା ସର୍ବୋଚ୍ଚ ସ୍ତରରେ ପହଂଚିଛି । ପ୍ରତ୍ୟେକ କ୍ଷେତ୍ରରେ ଯୁଗାନ୍ତକାରୀ ପରିବର୍ତ୍ତନର ସଂକେତ ଦେଖିବାକୁ ମିଳିଛି । ପ୍ରଧାନମନ୍ତ୍ରୀ କହିଥିଲେ ଯେ ଯେଉଁଠି ଥା’ନ୍ତୁ ପଛେ ପିଆଇଓମାନେ ଭାରତର ସ୍ଥାୟୀ ରାଷ୍ଟ୍ରଦୂତ ଏବଂ ସେ ବିଦେଶ ଗସ୍ତ କରିଥିବା ସମୟରେ ସବୁବେଳେ ସେମାନଙ୍କୁ ଭେଟିବା ପାଇଁ ଚେଷ୍ଟା କରିଥା’ନ୍ତି । ବିଦେଶରେ ଭାରତୀୟ ନାଗରିକମାନେ ସମ୍ମୁଖିନ ହେଉଥିବା ସମସ୍ୟା ପ୍ରତି ଲଗାତାର ଦୃଷ୍ଟି ରଖିଥିବାରୁ ବୈଦେଶିକ ବ୍ୟାପାର ମନ୍ତ୍ରୀ ସୁଷମା ସ୍ୱରାଜଙ୍କୁ ପ୍ରଧାନମନ୍ତ୍ରୀ ପ୍ରଶଂସା କରିଥିଲେ । ଏହି ପରିପ୍ରେକ୍ଷୀରେ ବାଣିଜ୍ୟିକ ଦୂତାବାସଜନିତ ଅଭିଯୋଗର ତ୍ୱରିତ ସମାଧାନ ଏବଂ ନିର୍ଦ୍ଧାରିତ ସମୟରେ ଅନୁଧ୍ୟାନ ପାଇଁ ସେ “ମଦଦ” ପୋର୍ଟାଲ ସମ୍ପର୍କରେ ଉଲ୍ଲେଖ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ପ୍ରବାସୀ ଭାରତୀୟମାନେ ଭାରତର ବିକାଶରେ ଭାଗିଦାର ବୋଲି ସରକାର ବିଶ୍ୱାସ କରନ୍ତି । ସେ କହିଥିଲେ ଯେ ନୀତି ଆୟୋଗଙ୍କ ଦ୍ୱାରା ପ୍ରସ୍ତୁତ କରାଯାଇଥିବା ଡ୍ରାଫ୍ଟରେ 2020 ସୁଦ୍ଧା ଧାର୍ଯ୍ୟ ଲକ୍ଷ୍ୟ ହାସଲରେ ପ୍ରବାସୀ ଭାରତୀୟଙ୍କ ସ୍ଥାନ ଗୁରୁତ୍ୱପୂର୍ଣ୍ଣ । ପ୍ରଧାନମନ୍ତ୍ରୀ କହିଥିଲେ ଯେ ଅସ୍ଥିରତାର ଏହି ସମୟରେ ଭାରତୀୟ ସଭ୍ୟତା ଏବଂ ସାଂସ୍କୃତିକ ମୂଲ୍ୟବୋଧ ସାରା ବିଶ୍ୱର ମାର୍ଗଦର୍ଶନ କରିପାରିବ ।
ପ୍ରଧାନମନ୍ତ୍ରୀ ନୂଆଦିଲ୍ଲୀର ଆଲିପୁର ରୋଡରେ ଡ. ଆମ୍ବେଦକର ରାଷ୍ଟ୍ରୀୟ ସ୍ମାରକୀକୁ ଆସନ୍ତାକାଲି କରିବେ ଉଦ୍ଘାଟନ

ଭାରତରତ୍ନ ଡ.ବାବାସାହେବ ଆମ୍ବେଦକରଙ୍କ ଜୟନ୍ତୀର ଅବ୍ୟବହିତ ପୂର୍ବରୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏପ୍ରିଲ 13 ରେ ନୂଆଦିଲ୍ଲୀସ୍ଥିତ 26, ଆଲିପୁର ରୋଡଠାରେ ଡ.ବାବାସାହେବ ଆମ୍ବେଦକର ରାଷ୍ଟ୍ରୀୟ ସ୍ମାରକୀର ଉଦଘାଟନ କରିବେ । ଡ. ବାବାସାହେବ ଆମ୍ବେଦକର ଡିସେମ୍ବର 6, 1956 ରେ ଏହି ସ୍ଥାନରେ ମହାପରିନିର୍ବାଣ ପ୍ରାପ୍ତ କରିଥିଲେ । ଡ. ଆମ୍ବେଦକରଙ୍କ ମହାପରିନିର୍ବାଣ ସ୍ଥଳ, 26, ଆଲିପୁର ରୋଡକୁ ପୂର୍ବତନ ପ୍ରଧାନମନ୍ତ୍ରୀ ଶ୍ରୀ ଅଟଳ ବିହାରୀ ବାଜପେୟୀ 2003 ରେ ଜାତି ଉଦ୍ଦେଶ୍ୟରେ ସମର୍ପିତ କରିଥିଲେ । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏହି ସ୍ମାରକୀ ନିର୍ମାଣ ପାଇଁ 21 ମାର୍ଚ୍ଚ, 2016 ରେ ଭିତ୍ତିପ୍ରସ୍ତର ସ୍ଥାପନ କରିଥିଲେ । ଭାରତୀୟ ସମ୍ବିଧାନର ମୁଖ୍ୟ ସ୍ଥପତିଙ୍କ ସ୍ମୃତି ଉଦ୍ଦେଶ୍ୟରେ ନିର୍ମିତ ହୋଇଥିବା ଯୋଗୁଁ ଏହି ସ୍ମାରକୀକୁ ଏକ ପୁସ୍ତକର ସ୍ୱରୁପ ପ୍ରଦାନ କରାଯାଇଛି । ଏହି ସ୍ମାରକୀ ଜରିଆରେ ସ୍ଥିର ଓ ଗତିଶୀଳ ମାଧ୍ୟମ ଏବଂ ଦୃଶ୍ୟଶ୍ରାବ୍ୟ ସାମଗ୍ରୀ ତଥା ମଲ୍ଟି ମିଡିଆ ପ୍ରଯୁକ୍ତି କୌଶଳର ବ୍ୟାପକ ଉପଯୋଗ ମାଧ୍ୟମରେ ଡ.ଆମ୍ବେଦକରଙ୍କ ଜୀବନୀ ଓ ରାଷ୍ଟ୍ର ପ୍ରତି ତାଙ୍କ ଅବଦାନ ସମ୍ପର୍କରେ ବୌଦ୍ଧିକ ତଥା ମନନଶୀଳ ଧାରଣା ପ୍ରଦର୍ଶନ କରାଯିବ । ଏହି ସ୍ମାରକୀରେ ଧ୍ୟାନ କରିବା ପାଇଁ ଏକ ହଲ ନିର୍ମିତ ହୋଇଛି । ତୋରଣ ଦ୍ୱାର, ବୋଧୀ ବୃକ୍ଷ, ମ୍ୟୁଜିକାଲ ଫାଉଣ୍ଟେନ ଏବଂ ସ୍ମାରକୀ ସମ୍ମୁଖରେ ମନୋରମ ଆଲୋକର ବ୍ୟବସ୍ଥା ସହିତ ଅନ୍ୟ ପ୍ରମୁଖ କ୍ଷେତ୍ରଗୁଡିକ ପ୍ରତି ଧ୍ୟାନ ଦିଆଯାଇଛି ।
ପ୍ରଧାନମନ୍ତ୍ରୀଙ୍କୁ ସାକ୍ଷାତ କଲେ ଶ୍ରୀଲଙ୍କା ସଂସଦର ଏକ ପ୍ରତିନିଧି ଦଳ

ଶ୍ରୀଲଙ୍କା ସଂସଦର ଏକ ପ୍ରତିନିଧି ଦଳ ଆଜି (ସୋମବାର) ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ଶ୍ରୀଲଙ୍କା ସଂସଦର ବାଚସ୍ପତି ମହାମହିମ ମିଷ୍ଟର କାରୁ ଜୟସୂର୍ଯ୍ୟାଙ୍କ ନେତୃତ୍ୱରେ ଏହି ବହୁ ଦଳୀୟ ପ୍ରତିନିଧି ଗୋଷ୍ଠୀ ସାକ୍ଷାତ କରିଥିଲେ । ସଂସଦର ସଦସ୍ୟମାନେ ଭାରତ ଏବଂ ଶ୍ରୀଲଙ୍କା ମଧ୍ୟରେ ଥିବା ଐତିହାସିକ ସଂପର୍କ, ଆଧ୍ୟାତ୍ମିକ ଏବଂ ସାଂସ୍କୃତିକ ଐତିହ୍ୟ ବିଷୟରେ ଅନୁଭୂତିଗୁଡିକ ବାଣ୍ଟିବା ସହିତ ବିଗତ କିଛି ବର୍ଷ ହେବ ଦୁଇ ଦେଶ ମଧ୍ୟରେ ସଂପର୍କର ଗଭୀରତାକୁ ନେଇ ପ୍ରଶଂସା କରିଥିଲେ । ଶ୍ରୀଲଙ୍କାରେ ଭାରତ ସହଯୋଗରେ ଜାରି ରହିଥିବା ଅନେକ ଜନକୈନ୍ଦ୍ରିକ ବିକାଶ ପ୍ରକଳ୍ପଗୁଡିକରୁ ଲାଭ ହାସଲ କରିହେଉଥିବା କଥା ମଧ୍ୟ ସେମାନେ ଉପସ୍ଥାପନ କରିଥିଲେ । ମିଳିତ ଆର୍ଥିକ ପ୍ରକଳ୍ପଗୁଡିକର ତ୍ୱରିତ କାର୍ଯ୍ୟାନ୍ୱୟନ ଦ୍ୱାରା ଅର୍ଥବ୍ୟବସ୍ଥା ଏବଂ ଦୁଇ ଦେଶର ଜନସାଧାରଣଙ୍କୁ ସୁଫଳ ମିଳିପାରିବା ନେଇ ସେମାନେ ସହମତି ଜଣାଇଥିଲେ । ପ୍ରଧାନମନ୍ତ୍ରୀ ଏହି ପ୍ରତିନିଧି ଦଳକୁ ସ୍ୱାଗତ କରିଥିଲେ ଏବଂ ଏହିଭଳି ସଂପର୍କକୁ ଗୁରୁତ୍ୱ ପ୍ରଦାନ କରିବା ଉପରେ ଜୋର ଦେଇଥିଲେ । ସେ କହିଥିଲେ ଯେ ପ୍ରାନ୍ତୀୟ ବ୍ୟବସ୍ଥାପକ ସଭା ଏବଂ ଦୁଇ ଦେଶର ସ୍ଥାନୀୟ ନିଗମଗୁଡିକ ମଧ୍ୟରେ ସଂପର୍କ ବୃଦ୍ଧି ପାଇଁ ନୂତନ ପଦକ୍ଷେପ ଦ୍ଵିପାକ୍ଷିକ ଘନିଷ୍ଠତା ବୃଦ୍ଧି କରିବା ସହ ଜନସାଧାରଣଙ୍କ ମଧ୍ୟରେ ସଂପର୍କ ଏବଂ ବିଶ୍ୱାସକୁ ଆହୁରି ଅଧିକ ମଜବୁତ କରିପାରିବ ।
ପ୍ରଧାନମନ୍ତ୍ରୀ ଡେରାଡୁନରେ ଚତୁର୍ଥ ଆନ୍ତର୍ଜାତିକ ଯୋଗ ଦିବସ ପାଳନର ନେତୃତ୍ୱ ନେବେ

2018 ଜୁନ 21ରେ ଡେରାଡୁନଠାରେ ପାଳନ ହେବାକୁ ଥିବା ଚତୁର୍ଥ ଆନ୍ତର୍ଜାତିକ ଯୋଗ ଦିବସର ନେତୃତ୍ୱ ନେବେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ । ହିମାଳୟ କୋଳରେ ଅବସ୍ଥିତ ବନ୍ୟ ଗବେଷଣା ପ୍ରତିଷ୍ଠାନ ମଇଦାନରେ ହଜାର ହଜାର ସ୍ୱେଚ୍ଛାକର୍ମୀଙ୍କ ଗହଣରେ ପ୍ରଧାନମନ୍ତ୍ରୀ ଯୋଗାସନ କରିବେ । ଏହି ଅବସରକୁ ପାଳନ କରିବା ପାଇଁ ବିଶ୍ୱବ୍ୟାପୀ ଯୋଗ ସହିତ ସଂପୃକ୍ତ ଅନେକ କାର୍ଯ୍ୟକ୍ରମର ଆୟୋଜନ କରାଯିବ । ପୂର୍ବରୁ ପ୍ରଧାନମନ୍ତ୍ରୀ ଯୋଗ ଦିବସ ପାଳନ ଅବସରରେ ବିଭିନ୍ନ କାର୍ଯ୍ୟକ୍ରମରେ ଯୋଗଦାନ କରିଛନ୍ତି ଓ ଏଥିରେ ସାମିଲ ରହିଛି 2015ରେ ନୂଆଦିଲ୍ଲୀର ରାଜପଥ, 2016ରେ ଚଣ୍ଡିଗଡର କ୍ୟାପିଟଲ କମ୍ପ୍ଲେକ୍ସ ଏବଂ 2017ରେ ଲକ୍ଷ୍ନୌର ରମାବାଇ ଆମ୍ବେଦକର ସଭାସ୍ଥଳରେ ଆୟୋଜିତ ଉତ୍ସବ । ଏହି ଅବସରରେ ବଶ୍ୱବ୍ୟାପୀ ଯୋଗର ସମର୍ଥକମାନଙ୍କୁ ଅଭିନନ୍ଦନ ଜଣାଇ ପ୍ରଧାନମନ୍ତ୍ରୀ କହିଛନ୍ତି ଯେ ଯୋଗ ହେଉଛି ପ୍ରାଚୀନ ଭାରତୀୟ ଋଷିମାନଙ୍କ ଦ୍ୱାରା ମାନବତାକୁ ପ୍ରଦାନ କରାଯାଇଥିବା ଏକ ବହୁମୂଲ୍ୟ ଉପହାର । “ଶରୀରକୁ ସମର୍ଥ/ଫିଟ୍ ରଖିବା ପାଇଁ ଯୋଗ କେବଳ ଏକ ବ୍ୟାୟାମ ପ୍ରକ୍ରିୟା ନୁହେଁ । ଏହା ସ୍ୱାସ୍ଥ୍ୟ ବୀମା ପାଇଁ ଏକ ପାସପୋର୍ଟ ଏବଂ ଫିଟନେସ ଓ ସୁସ୍ଥତା ପାଇଁ ଗୁରୁତ୍ୱପୂର୍ଣ୍ଣ । ଯୋଗ ସକାଳେ ଅଭ୍ୟାସ କଲାଭଳି କେବଳ ଏକ ଜିନିଷ ନୁହେଁ । ନିଜର ଦୈନଦିନ କାର୍ଯ୍ୟକଳାପକୁ ତତ୍ପରତାର ସହ ଏବଂ ସମ୍ପୂର୍ଣ୍ଣ ସଚେତନତାର ସହ କରିବା ମଧ୍ୟ ଯୋଗର ଅନ୍ୟ ଏକ ରୂପ,” ବୋଲି ପ୍ରଧାନମନ୍ତ୍ରୀ କହିଛନ୍ତି । “ଅତିଶୟତାର ଦୁନିଆାରେ, ଯୋଗ ମଣିଷକୁ ସଂଯମ ଓ ସନ୍ତୁଳିତ ଜୀବନର ପ୍ରତିବଦ୍ଧତା ପ୍ରଦାନ କରେ । ମାନସିକ ଅବସାଦର ଯନ୍ତ୍ରଣାରେ ଜର୍ଜରିତ ଦୁନିଆ ପାଇଁ ଯୋଗ ଶାନ୍ତିର ବାର୍ତ୍ତା ପ୍ରଦାନ କରେ । ଏକ ବିଚଳିତ ବିଶ୍ୱରେ ଯୋଗ ଲୟବଦ୍ଧତା ଆଣିବାରେ ସହାୟତା କରେ । ଏକ ଭୟଭୀତ ପୃଥିବୀରେ ଯୋଗ ଆଶା, ସାମର୍ଥ୍ୟ ଏବଂ ସାହସର ସଂଚାର କରେ,” ବୋଲି ପ୍ରଧାନମନ୍ତ୍ରୀ କହିଛନ୍ତି । ଆନ୍ତର୍ଜାତିକ ଯୋଗ ଦିବସ ପୂର୍ବରୁ ପ୍ରଧାନମନ୍ତ୍ରୀ ସାମାଜିକ ଗଣମାଧ୍ୟମରେ ବିଭିନ୍ନ ଯୋଗ ଆସନର ଜଟିଳତାକୁ ସେୟାର କରିଛନ୍ତି । ସେ ମଧ୍ୟ ବିଶ୍ୱବ୍ୟାପୀ ବିଭିନ୍ନ ସ୍ଥାନରେ ଯୋଗ କରୁଥିବା ଜନସାଧାରଣଙ୍କ ଛବି ସେୟାର କରିଛନ୍ତି ।